Komisijos reglamentas (EB) Nr. 563/2002
2002 m. balandžio 2 d.
iš dalies keičiantis Reglamentą (EB) Nr. 466/2001, nustatantį didžiausius leistinus tam tikrų teršalų maisto produktuose kiekius
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų [1], ypač į jo 2 straipsnio 3 dalį,
kadangi:
(1) Reglamentas (EEB) Nr. 315/93 numato, kad siekiant apsaugoti visuomenės sveikatą būtina nustatyti didžiausias leistinas tam tikrų teršalų maisto produktuose koncentracijas.
(2) Nuo 2002 m. balandžio 5 d. taikomas Komisijos reglamentas (EB) Nr. 466/2001 [2] su paskutiniais pakeitimais, padarytais Reglamentu (EB) Nr. 472/2002 [3], pakeičiantis 1997 m. sausio 31 d. Komisijos reglamentą (EB) Nr. 194/97, nustatantį didžiausius leistinus tam tikrų teršalų maisto produktuose kiekius [4], su paskutiniais pakeitimais, padarytais pirmiausia Reglamentu (EB) Nr. 864/1999 [5], nustatančiu didžiausias leistinas nitratų koncentracijas salotose ir špinatuose.
(3) Reikalaujama, kad valstybės narės praneštų savo atliekamo monitoringo rezultatus ir pateiktų ataskaitas apie taikytas priemones bei pažangą, padarytą taikant geros žemės ūkio praktikos kodeksą, siekiant sumažinti nitratų koncentracijas. Komisija, pasinaudodama šia informacija, kas trejus metus, pirmą kartą - iki 2002 m. sausio 1 d., peržiūri didžiausias leistinas nitratų koncentracijas salotose bei špinatuose, siekdama bendro tikslo - sumažinti šias koncentracijas.
(4) Kasmet valstybių narių pateikiami monitoringo duomenys rodo, kad nitratų koncentracija salotose mažėja. Remiantis gera gamybos praktika įmanoma pasiekti racionaliai įmanomas mažesnes didžiausias leistinas koncentracijas tam tikrų kategorijų salotose. Kai kuriuose regionuose nitratų koncentracijos dažnai yra daug didesnės už nustatytas Reglamento (EB) Nr. 466/2001 priede, nors pastebima nitratų koncentracijos mažėjimo salotose tendencija. Nepastebima, kad mažėtų nitratų koncentracija špinatuose. Kai kurioms valstybėms narėms reikėtų išlaikyti nustatytą pereinamąjį laikotarpį, kurio metu leidžiama į vidaus rinką pateikti jų teritorijoje išaugintas ir joje vartoti skirtas salotas ir (arba) špinatus. Salotoms šis pereinamasis laikotarpis turėtų būti apribotas, o špinatams galutinė data dar nenumatyta.
(5) Reikėtų atitinkamai iš dalies pakeisti Reglamentą (EB) Nr. 466/2001.
(6) Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 466/2001 iš dalies keičiamas taip:
1. 3 straipsnio 1 dalis pakeičiama taip:
"1. Kai tai pateisinama, valstybės narės gali leisti laikinai pateikti į rinką jų teritorijoje išaugintas ir joje vartoti skirtas šviežias salotas bei šviežius špinatus, kurių nitratų koncentracija viršija priedo 1.1, 1.3 ir 1.4 punktuose nurodytas didžiausias leistinas koncentracijas, jei taikomi geros žemės ūkio praktikos kodeksai, skirti tam, kad būtų laipsniškai siekiama šiame reglamente nustatytų koncentracijų.
Pereinamasis laikotarpis:
a) salotoms - baigiasi 2005 m. sausio 1 d.;
b) špinatams - peržiūrimas ne vėliau kaip iki 2005 m. sausio 1 d.
Valstybės narės kasmet informuoja kitas valstybes nares ir Komisiją apie priemones, kurių jos ėmėsi pirmajai pastraipai įgyvendinti."
2. I priedo 1 dalis pakeičiama šio reglamento priedu.
2 straipsnis
Šis reglamentas įsigalioja 20 dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. balandžio 2 d.